РЕШЕНИЕ НА СЪВЕТА
от 7 октомври 2013 година
относно подписване от името на Европейския съюз и неговите държави членки и временно прилагане на Протокола към Споразумението за сътрудничество и митнически съюз между Европейската общност и нейните държави членки, от една страна, и Република Сан Марино, от друга страна, във връзка с участието на Република Хърватия като договаряща страна по Споразумението вследствие на присъединяването ѝ към Европейския съюз
(2013/702/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 207 и член 352 във връзка с член 218, параграф 5 и параграф 8, втора алинея от него,
като взе предвид Акта за присъединяване на Република Хърватия, и по-специално член 6, параграф 2, втора алинея от него,
като взе предвид предложението на Европейската комисия,
като има предвид, че:
(1)
На 14 септември 2012 г. Съветът упълномощи Комисията да започне преговори с Република Сан Марино за адаптирането, посредством договарянето на протокол, на Споразумението за сътрудничество и митнически съюз между Европейската общност и нейните държави членки, от една страна, и Република Сан Марино, от друга страна (1), във връзка с участието на Хърватия като договаряща страна по Споразумението с оглед на присъединяването ѝ към Съюза („Протоколът“).
(2)
Преговорите по протокола бяха водени от Комисията и приключиха неотдавна.
(3)
Протоколът следва да бъде подписан от името на Съюза, при условие че бъде сключен на по-късна дата.
(4)
Хърватия се присъедини към Съюза на 1 юли 2013 г.
(5)
С оглед на присъединяването на Хърватия към Съюза и за да се гарантира участието ѝ като договаряща страна по Споразумението от датата на присъединяването ѝ, протоколът към Споразумението следва да се прилага временно от тази дата,
ПРИЕ НАСТОЯЩОТО РЕШЕНИЕ:
Член 1
С настоящото се разрешава подписването от името на Европейския съюз и неговите държави членки на Протокола към Споразумението за сътрудничество и митнически съюз между Европейската общност и нейните държави членки, от една страна, и Република Сан Марино, от друга страна, във връзка с участието на Хърватия като договаряща страна по Споразумението вследствие на присъединяването ѝ към Европейския съюз, при условие че този протокол бъде сключен.
Текстът на протокола е приложен към настоящото решение.
Член 2
Председателят на Съвета е оправомощен да посочи лицето(лицата), упълномощено(и) да подпише(ат) протокола от името на Съюза.
Член 3
Протоколът се прилага временно, в съответствие с член 5 от него, от 1 юли 2013 г. в очакване на приключването на процедурите по сключването му.
Член 4
Настоящото решение влиза в сила в деня на приемането му.
Съставено в Брюксел на 7 октомври 2013 година.